Eestis visiidil viibinud Soome peaministri Matti Vanhaneni sõnul on välistatud Soome valitsuse poliitiline sekkumine Nord Streami gaasijuhtme ehitusloa taotlemise protsessi.    Vanhanen ütles Stenbocki majas antud pressikonverentsil, et praegu on käimas Nord Streami ehitusloa menetlemine Soome keskkonnaametis, mis on  poliitiliselt sõltumatu asutus, vahendavad ERR Uudised.    "Keskkonnaamet langetab selle otsuse iseseisvalt, eeldatavalt saab see teatavaks aastavahetuse paiku. Soome valitsus ei näe võimalust seda otsust poliitiliselt mõjutada," kinnitas ta.    Vanhanen märkis, et hiljem on võimalik keskkonnaameti otsust vaidlustada kohtus ning kindlasti ei kavatse  valitsus poliitiliste otsustega sekkuda ka kohtute töösse.    Peaminister Andrus Ansip ütles samas, et Eesti on Soomele oma argumendid Nord Streami projektiga kaasnevate keskkonnaohtude kohta esitanud ning pole põhjust arvata, et Soome ei kavatse neid arvesse võtta. "Eesti ei taha Nord Streamiga kaasnevaid täiendavaid keskkonnariske ja ma usun, et sama soov on ka soomlastel," lisas ta.